Paška, Pavol, doterajší predseda NR SR (2010-07-08):
Kolegyne, kolegovia, konštatujem, že náhradníci na neuplatňované mandáty zložili ústavou predpísaný sľub. Platnosť voľby vrátane nastúpenia náhradníkov na neuplatňované mandáty preskúma mandátový a imunitný výbor po jeho zriadení. A budeme teraz pokračovať tretím bodom, ktorým je schválenie volebného poriadku o podrobnostiach o hlasovaní a o voľbách na ustanovujúcej schôdzi Národnej rady Slovenskej republiky V. volebného obdobia . Návrh volebného poriadku sa predkladá na schválenie podľa § 6 zákona o rokovacom poriadku. Máte ho, bol odovzdaný v rámci prípravy ustanovujúcej schôdze všetkým predsedom politických strán a hnutí, ktoré sú v Národnej rade po voľbách, a máte ho ako tlač 1. Otváram teraz rozpravu k tomuto návrhu tlače. Chcem upozorniť, že priebeh rozpravy je upravený v § 27 až 30 zákona o rokovacom poriadku, a chcem pripomenúť, že návrhy treba podávať písomne. Je záujem vstúpiť do volebného poriadku zmenami alebo návrhmi? Nie. Vyhlasujem rozpravu za skončenú. A budeme hlasovať verejne použitím hlasovacieho zariadenia. Dámy a páni, ešte predtým, kým vykonáme prvé hlasovanie v tomto volebnom období, vás poprosím, aby ste si skontrolovali hlasovacie zariadenie, či prijalo vašu identifikáciu karty, aby sme prípadne mohli s technikmi odstrániť nedostatky. Má každý potvrdenú identifikáciu? Sú to nové karty, treba sa zaregistrovať do systému. Môžeme pristúpiť, dámy a páni, k hlasovaniu? Má niekto problém? Technici, poprosím, pani poslankyňa Vaľová. Ešte niekto? Nie. Je to v poriadku, technika? Poprosím kolegyne, kolegov, ktorí boli v IV. volebnom období, aby starú kartu už použili len ako spomienku a použili nové karty. (Smiech v sále.) Takže budeme hlasovať, dámy a páni, o návrhu rokovacieho poriadku. Hlasujeme. Hlasujeme o volebnom poriadku. (Hlasovanie.) 150 prítomných, všetci boli za. Predpokladám, že takáto situácia sa už dlho nebude opakovať (smiech v sále), ale cez to všetko konštatujem, že Národná rada schválila Volebný poriadok o podrobnostiach o hlasovaní a o voľbách na ustanovujúcej schôdzi Národnej rady v V. volebnom období . Teraz pristúpime k štvrtému bodu a to je voľba overovateľov Národnej rady Slovenskej republiky . Každý poslanecký klub mal možnosť podľa kľúča navrhnúť počty overovateľov. Národná rada má 15 overovateľov. Je to tlač 2. Otváram rozpravu k tomuto návrhu. Pýtam sa, či chce ešte niektorý poslanecký klub urobiť zmenu alebo má iný návrh. Nie je to tak. Vyhlasujem rozpravu za skončenú a pristúpime k samotnej voľbe overovateľov Národnej rady. Podľa § 39 ods. 8 zákona o rokovacom poriadku pri voľbe alebo odvolávaní sa hlasuje tajne. Ak ide o voľbu alebo odvolanie, Národná rada sa môže bez rozpravy uzniesť, že bude o tejto veci hlasovať verejne, ak osobitný predpis neustanovuje inak, v tomto prípade nie je ustanovená tajná voľba, preto dávam návrh, aby sme hlasovali verejne. Je všeobecný súhlas? (Súhlasná reakcia pléna.) Takže budeme teraz hlasovať o návrhu, ktorý máte v tlači č. 2, a to je zvolenie overovateľov. Hlasujeme. (Hlasovanie.) 150 prítomných, opäť všetci za. Konštatujem, že sme schválili overovateľov na nasledujúce volebné obdobie. Na dnešnej ustanovujúcej schôdzi sú overovateľmi pán Zoltán Horváth a pán poslanec Pavol Goga. Budeme pokračovať piatym bodom, na to, aby sme mohli vôbec pokračovať, je potrebné overiť mandáty, ktoré môže overiť jedine mandátový a imunitný výbor, preto ho musíme zriadiť. A materiál na zriadenie mandátového a imunitného výboru a pre nezlučiteľnosť funkcií a návrh na určenie počtu členov bol vypracovaný v súlade s § 45 ods. 2 a § 7 ods. 2 zákona o rokovacom poriadku tak, aby oba výbory boli zložené na základe princípu pomerného zastúpenia politických strán a politických hnutí v Národnej rade. Je to tlač pod číslom 3. Opäť otváram rozpravu k tejto tlači a k návrhu a pýtam sa, či k tým návrhom, ktoré jednotlivé kluby predostreli, má niekto pripomienku alebo chce vykonať zmenu. Nie. Vyhlasujem rozpravu za skončenú a budeme hlasovať najskôr o uznesení, ktorým Národná rada zriadi mandátový a imunitný výbor a ďalej určí, že výbor bude mať 15 členov vrátane jeho predsedu. Hlasujeme. (Hlasovanie o zriadení Mandátového a imunitného výboru Národnej rady Slovenskej republiky a Výboru Národnej rady Slovenskej republiky pre nezlučiteľnosť funkcií a určení počtu členov týchto výborov , tlač 3.) (Hlasovanie.) 147 prítomných, 147 bolo za. Zriadili sme mandátový a imunitný výbor. A teraz ešte budeme hlasovať o zriadení výboru pre nezlučiteľnosť funkcií, takisto s tým, že určíme hlasovaním 15 členov tohto výboru včítane predsedu. Hlasujeme. (Hlasovanie.) 149 prítomných, všetci boli za. Zriadili sme výbor pre nezlučiteľnosť funkcií a určili sme jeho skladbu a počet členov. Šiestym bodom je voľba predsedu mandátového a imunitného výboru a voľba predsedu Výboru Národnej rady pre nezlučiteľnosť funkcií, návrhy máte v tlači 4. ( Voľba predsedu Mandátového a imunitného výboru Národnej rady Slovenskej republiky a voľba predsedu Výboru Národnej rady Slovenskej republiky pre nezlučiteľnosť funkcií , tlač 4.) Kandidátom na predsedu mandátového a imunitného výboru je pán poslanec Gábor Gál a návrh na predsedu výboru pre nezlučiteľnosť, je to pani poslankyňa Renáta Zmajkovičová. Otváram rozpravu. Sú iné návrhy alebo zmeny? Nie. Vyhlasujem rozpravu za skončenú. Podľa čl. 92 ods. 1 ústavy sa táto voľba musí vykonať tajne. Na zvolenie predsedu výboru podľa § 15 sa vyžaduje súhlas nadpolovičnej väčšiny prítomných poslancov. Postupovať budeme podľa schváleného volebného poriadku. Chcem vás informovať aj vzhľadom na to, že je tu veľa nových kolegov a kolegýň, ako je určené hlasovanie. Každý od povereného overovateľa obdrží hlasovacie lístky, o čom sa vykoná príslušný záznam v zozname poslancov. Potom poslanec prejde do svojho alebo do určeného priestoru, kde hlasovací lístok upraví a upravený hlasovací lístok vloží do volebnej schránky. Poprosím overovateľov, aby po tom, ako sa ujmú svojich funkcií, ako prví vykonali, samozrejme, voľbu. Takýto postup sa uplatňuje pri každom personálnom návrhu, ktorý je nutné vykonať tajnou voľbou. Ešte by som rád pripomenul, aby ste na hlasovacích lístkoch vždy uviedli svoj postoj pri každom návrhu. Neplatný hlasovací lístok je, ak poslanec pri niektorom mene a priezvisku nevyjadrí svoju voľbu lebo ak hlasovací lístok bude doplnený alebo pozmenený iným spôsobom. Takýto spôsob voľby, samozrejme, budeme používať počas celého volebného obdobia. Ešte vás upozorním, že tak, ako to býva obvyklé, pokiaľ vykonávame niekoľko volieb jedným hlasovaním, tak je rozlíšenie hlasovacích lístkov farebné, každý príslušný hlasovací lístok je označený. Takže prosím teraz všetkých overovateľov, aby sa ujali funkcie a dohliadli na priebeh voľby, aby, samozrejme, aj vykonali potom sčítanie a oznámili nám potom, ako tieto hlasovania dopadli. Pristúpime teraz k tajnému hlasovaniu. Poprosím vás všetkých, aby ste sa ujali svojho volebného práva. (Akt tajného hlasovania.)